**Τίτλος Σεναρίου:** Αναφορές της ποίησης του Κώστα Βίρβου στις εικαστικές τέχνες

**Όνομα:** Ελένη

**Επίθετο:**Τζαβέλλα

**Μάθημα/Γλώσσα:** Γλώσσα / Ελληνικά

**Ομάδα/Στόχος (Βαθμίδα Εκπαίδευσης και Τάξη):** ΣΤ’

**Ομάδα/Στόχος (Επίπεδο Γλωσσομάθειας):** Πολύ Καλό

**Διάρκεια Σεναρίου σε διδακτικές ώρες:** 12

**Θέμα/αντικείμενο διδασκαλίας:** Ποίηση

**Λέξεις κλειδιά:** Συσχέτιση νοήματος στίχου- συναισθήματος με εικαστικό έργο. Οπτικοποίηση του ποιήματος.

**Τέχνες που εμπλέκονται:** Ζωγραφική, γλυπτική, αγιογραφία, φωτογραφία.

**Διδακτικό εγχειρίδιο (αν χρησιμοποιείται): -**

**Διδακτικοί στόχοι:** Σκοπός και στόχοι - Ως προς τις γνώσεις προσδοκάται οι μαθητές: • να αναγνωρίσουν την αξίας της ποίησης και να εξασκηθούν στην εμβάθυνση και κατά συνέπεια, στην κατανόηση των στίχων. • να προσδιορίσουν το νόημα του ποιήματος και να γράψουν περιληπτικά κείμενα – λεζάντες. • να κινητοποιήσουν τη φαντασία τους, και να επιλέξουν εικόνες που οπτικοποιούν τα συναισθήματά τους. • να γνωρίσουν και να κατονομάσουν έργα αναγνωρισμένων αλλά και μη εικαστικών. • να γνωρίσουν το έργο επιφανών συμπολιτών μας και να αναγνωρίσουν την αξία του.. - Ως προς τις δεξιότητες αναμένεται οι μαθητές: • να καλλιεργήσουν αξίες και οικειοποιηθούν συμπεριφορές με σκοπό την υιοθέτηση δεξιοτήτων (ομαδικότητα, συμμετοχικότητα, παρατήρηση, αισθητική κρίση, προβληματισμός, λύση προβλήματος, διάχυση ιδεών, αποδοχή διαφορετικής άποψης, σεβασμός της πλειοψηφίας) που απαιτούνται από την κοινωνία μας. • να χειριστούν κατάλληλα τα λογισμικά γενικής χρήσης (word, Microsoft PowerPoint, φυλλομετρητή) καθώς και τα λογισμικά photo story 3, audacity και picasa. • να διαχειριστούν επιτυχώς αρχεία και φακέλους καθώς και διάφορες λειτουργίες (αντιγραφή, επικόλληση, αποθήκευση, …) που θα τους διευκολύνουν στο όλο έργο τους. • να εξασκηθούν στην ελεύθερη αλλά και εστιασμένη παρατήρηση - Ως προς τις στάσεις: • να υιοθετήσουν στάσεις και άξιες, και να καταστούν κριτικά σκεπτόμενα και συνειδητοποιημένα άτομα • να αποδεχθούν και να σεβαστούν τα πνευματικά δικαιώματα και να τα εκτιμήσουν ως ένδειξη πολιτισμού. • να εναλλαχθούν επιτυχώς στο ρόλο του χειριστή Η/Υ.

**Μέθοδοι διδασκαλίας:** Το εν λόγω εκπαιδευτικό σενάριο έχει σχεδιαστεί με βάση τις κοινωνικοπολιτισμικές θεωρίες μάθησης οι οποίες υποστηρίζουν τη συνεργατική μάθηση σε όλες τις μορφές της. Το παρόν εκπαιδευτικό σενάριο είναι οργανωμένο, ώστε να λαμβάνει υπόψη του τις θεωρίες αυτές και σχεδιασμένο, ώστε να ενθαρρύνει τη συνεργασία μεταξύ των μαθητών και γενικότερα την κοινωνική αλληλεπίδραση. Ο εκπαιδευτικός έχει το ρόλο του καθοδηγητή και του εμψυχωτή των ομάδων. Παρεμβαίνει όπου χρειάζεται και βοηθά διακριτικά αν του ζητηθεί. Κύριο μέλημά του είναι να έχει προβλέψει ό,τι είναι απαραίτητο για την επιτυχή διεξαγωγή της εργασίας ( παροχή απαιτούμενων γνώσεων στους μαθητές, σαφείς οδηγίες στα φύλλα εργασίας, …) . • Οργάνωση της Διδασκαλίας Η διδασκαλία πραγματοποιείται αρχικά στην αίθουσα διδασκαλίας όπου γίνεται η αναφορά στον Κώστα Βίρβο, στο έργο του, στις επιρροές του ακόμη και ανάλυση κάποιων εκ των ποιημάτων του. Για εξοικονόμηση χρόνου καλό είναι ο εκπ/κός, λαμβάνοντας υπόψη τις προτιμήσεις και τα ενδιαφέροντα των μαθητών καθώς και το επίπεδο κατανόησης λόγω της ηλικίας τους, να επιλέξει ο ίδιος τα ποιήματα που θα αποτελέσουν αντικείμενο εργασίας για τους μαθητές. Στη συνέχεια η διδασκαλία πραγματοποιείται στο εργαστήριο ηλεκτρονικών υπολογιστών του σχολείου. Οι μαθητές χωρίζονται σε ισοδύναμες ως προς το πλήθος αλλά και τις ικανότητες ομάδες. Κάθε ομάδα έχει στη διάθεσή της έναν ηλεκτρονικό υπολογιστή και τα παιδιά εναλλάσσονται στο ρόλο του χειριστή με σκοπό να μην υπάρχουν διαμαρτυρίες αλλά κυρίως να εξασκηθούν όλοι στα συγκεκριμένα λογισμικά. Φυσικά έχει προβλεφθεί ώστε σε κάθε ομάδα να υπάρχει και ένας τουλάχιστον μαθητής με άνεση στον χειρισμό του Η/Υ και των λογισμικών. Σε κάθε διδακτική ενότητα μοιράζεται στους μαθητές ένα φύλλο εργασίας. Οι μαθητές ακολουθούν τις οδηγίες του φύλλου εργασίας και κατά διαστήματα, όπου κρίνεται απαραίτητο, επεμβαίνει ο δάσκαλος, για να δώσει εξηγήσεις, να προκαλέσει τους μαθητές σε συζήτηση κτλ. Πριν από τη διδασκαλία ο δάσκαλος έχει φροντίσει να εγκαταστήσει και να τοποθετήσει στην επιφάνεια εργασίας κάθε υπολογιστή τα απαραίτητα λογισμικά ή αρχεία. • Απαιτούμενη Υλικοτεχνική Υποδομή Εργαστήριο ηλεκτρονικών υπολογιστών όπου θα είναι εγκαταστημένα τα απαραίτητα λογισμικά, σύνδεση στο διαδίκτυο.

**Διαθεματικότητα:**Το σενάριο προσφέρεται κυρίως για να διδαχθεί από την Ε’ τάξη και πάνω όχι τόσο γιατί είναι πιο δύσκολο να διδαχθεί ποίηση σε μικρότερους μαθητές αλλά κυρίως διότι παιδιά αυτής της ηλικίας δεν είναι σε θέση να χειριστούν επαρκώς διάφορα λογισμικά. Είναι διαθεματικό. Καλύπτει κυρίως τις γνωστικές περιοχές της Λογοτεχνίας και των Εικαστικών με προεκτάσεις στις Τ.Π.Ε αλλά και στη Γλώσσα ακόμη και στην Τοπική Ιστορία ανάλογα με την επιλογή των ποιημάτων - στίχων.

**Φάση 1 (Χρονική διάρκεια,  βήματα διδασκαλίας, δραστηριότητες, ρόλος εκπαιδευτικού,  μαθητών/μαθητριών):** 2 διδακτικές ώρες Διατίθεται για τη γνωριμία των μαθητών με τον βίο και το έργο του Κώστα Βίρβου. Η ευαισθητοποίηση και η παρουσίαση γίνεται από τον δάσκαλο. Ο δάσκαλος, επίσης, καθοδηγεί με διαλογική συζήτηση τους μαθητές να αναλύσουν ένα ποίημα τους Βίρβου, να εκφράσουν τα συναισθήματα που τους προκαλεί και να περιγράψουν εικόνες που γεννιούνται μέσα τους έτσι ώστε να μπορέσουν να εργαστούν αυτόνομα στο επόμενο δίωρο.

**Φάση 2 (Χρονική διάρκεια,  βήματα διδασκαλίας, δραστηριότητες, ρόλος εκπαιδευτικού,  μαθητών):** Μοιράζεται από τον ο δάσκαλο εκτυπωμένο Φύλλο Εργασίας (1ο Φύλλο Εργασίας, βλ. Δ, Υποστηρικτικό υλικό) σε κάθε ομάδα. Το Φύλλο Εργασίας (1ο Φύλλο Εργασίας, βλ. Δ, Υποστηρικτικό υλικό),απαρτίζεται από διακριτά βήματα-εντολές. Κάθε φορά ο δάσκαλος δίνει χρόνο στα παιδιά να διαβάσουν το επόμενο βήμα και στη συνέχεια το εξηγεί. Ο χειρισμός του Η/Υ γίνεται εκ περιτροπής από τα μέλη της ομάδας. Οι μαθητές συνεργάζονται και συναποφασίζουν ενώ ο δάσκαλος λειτουργεί υποστηρικτικά, όταν του ζητηθεί βοήθεια από τις ομάδες. 2 διδακτικές ώρες 1ο Φύλλο Εργασίας:Επαφή των μαθητών με το ποίημα το οποίο θα πρέπει να επεξεργαστούν νοηματικά, να καταγράψουν το νόημα, τους στίχους που τους εντυπωσίασαν και να περιγράψουν εικόνες που δημιουργήθηκαν μέσα τους κατά την νοηματική επεξεργασία.

**Φάση 3 (Χρονική διάρκεια,  βήματα διδασκαλίας, δραστηριότητες, ρόλος εκπαιδευτικού,  μαθητών):** Μοιράζεται από τον ο δάσκαλο εκτυπωμένο φύλλο εργασίας (2ο Φύλλο Εργασίας, βλ. Δ, Υποστηρικτικό υλικό) σε κάθε ομάδα. Το φύλλο εργασίας, (2ο Φύλλο Εργασίας, βλ. Δ, Υποστηρικτικό υλικό) απαρτίζεται από διακριτά βήματα-εντολές. Ο εκπαιδευτικός βοηθάει όταν του ζητηθεί ή επεμβαίνει υποστηρικτικά όταν το κρίνει απαραίτητο. Επιτηρεί τη διαδικασία ιστοεξερεύνησης ώστε να αποφευχθούν πιθανές παρεκτροπές. Οι μαθητές συνεργάζονται και συναποφασίζουν. 2 διδακτικές ώρες 2ο φύλλο εργασίας: Αναζήτηση στο διαδίκτυο εικαστικών έργων που να αρμόζουν στα συναισθήματα που τους δημιουργήθηκαν κατά την κατανόηση συγκεκριμένων στίχων ή στις εικόνες που δημιουργήθηκαν μέσα τους κατά την ίδια διαδικασία.

**Φάσεις  4, 5, 6 (εφόσον υπάρχουν) (Χρονική διάρκεια,  βήματα διδασκαλίας, δραστηριότητες, ρόλος εκπαιδευτικού,  μαθητών):** Και στις δύο επόμενα δίωρα μοιράζεται από τον ο δάσκαλο εκτυπωμένο Φύλλο Εργασίας (3ο, 4ο Φύλλο Εργασίας, βλ. Δ, Υποστηρικτικό υλικό) σε κάθε ομάδα. Το Φύλλο Εργασίας (3ο, 4ο Φύλλο Εργασίας, βλ. Δ, Υποστηρικτικό υλικό) απαρτίζεται από διακριτά βήματα-εντολές. Κι εδώ ο δάσκαλος λειτουργεί υποστηρικτικά, όταν χρειαστεί, ενώ οι μαθητές συνεργάζονται και συναποφασίζουν. 4η φάση 2 διδακτικές ώρες 3ο Φύλλο Εργασίας Δημιουργία της παρουσίασης (PowerPoint) με τα εικαστικά έργα που επέλεξαν οι μαθητές και αρμόζουν με τους στίχους του ποιήματος ή απεικονίζουν τα συναισθήματά τους. 5η φάση 2 διδακτικές ώρες 4ο Φύλλο Εργασίας Δημιουργία του εικονοβίντεο 6η φάση 2 διδακτικές ώρες Το δίωρο αυτό θα διατεθεί για την παρουσίαση των powerpoint και των εικονοβίντεο όλων των ομάδων, καθώς επίσης και για σχολιασμό, ερωταπαντήσεις και άτυπης αξιολόγησης της όλης διαδικασίας .